কবি লিখেছিলেন বটে, এ জগতে ‘যা-কিছু মহান সৃষ্টি চির-কল্যাণকর, অর্ধেক তার করিয়াছে নারী, অর্ধেক তার নর’, কিন্তু এখনও তা কেবল কবিকথা হয়েই থেকে গিয়েছে পৃথিবীর বহু দেশে, জনপদে, নগরে-গ্রামে। ভারতের মতো কিছু দেশে গণতন্ত্র ও সামাজিক সাম্য থাকলেও নারীর অধিকার এখনও সেভাবে সুপ্রতিষ্ঠিত নয়। কিন্তু নারীর অধিকার সমাজে সুপ্রতিষ্ঠিত হওয়ার মতো পরিবেশ ভারতে তৈরি।
এ দেশে আন্দোলন হয়, তর্কবিতর্ক হয়। কিন্তু নারীর সামাজিক অধিকারের দিক থেকে সৌদি আরবের অবস্থা-অবস্থান খুবই বিবর্ণ। সে দেশে এখনও মহিলাদের গাড়ি চালানো বা পুরুষসঙ্গী ছাড়া রাস্তায় বেরনোর অধিকারই নেই ! এমন একটি দেশে মেয়েরা যদি ভোটে দাঁড়াতে পারেন, তা গৌরবের বইকী ! এমন একটি দেশে মেয়েরা যদি লাইনে দাঁড়িয়ে ভোট দিতে পারেন, তা আনন্দের বইকী ! এমন একটি দেশে মেয়েরা যদি ভোটে দাঁড়িয়ে জিততেও পারেন, তা ঐতিহাসিক বইকী !
সেই ইতিহাসই রচিত হল সৌদি আরবে। সদ্য সংঘটিত সৌদি আরবের পুর-নির্বাচনে জয়ী হয়েছেন ১৭ জন মহিলাপ্রার্থী ! ১৯৬৫ থেকে ২০০৫ সাল— টানা ৪০ বছর সেখানে কোনও নির্বাচন হয়নি। এর আগে মাত্র দু’বার নির্বাচন সম্পন্ন হয়েছে। তখন মহিলারা ভোটপর্বের বাইরে ছিলেন। সেই পরিস্থিতি বদলেছে। শুধু বদলানোই নয়, পরিবর্তিত পরিস্থিতিতে মেয়েরা যে শুধু ভোট দিতে যেতে পারছেন, তা-ই নয়, ভোটে দাঁড়াতে পর্যন্ত পারছেন— এ অবশ্যই ইতিহাসেরই সামগ্রী। মেয়েরাই মেয়েদের সব চেয়ে বেশি ভাল বোঝেন। মেয়েদের উন্নতির জন্য একজন মহিলা যেভাবে ভাবতে পারবেন, একজন পুরুষ সম্ভবত সেভাবে পারবেন না। গণতান্ত্রিক ব্যবস্থায় তাই মেয়েদের অংশগ্রহণ খুব জরুরি। সেটা যে আরবে এত বছর হয়নি, সেটাই খুব আশ্চর্যের। বিবেকানন্দ বলেছিলেন, পাখির যেমন দু’টি ডানা, তেমনই একটি জাতিরও দু’টি ডানা— নারী ও পুরুষ। দু’টি ডানায় সমানভাবে শক্তিসঞ্চার না-হলে পাখি যেমন উড়তে পারে না, তেমনই সমাজে নারী-পুরুষের মধ্যে শক্তি ও ক্ষমতার সুষম বণ্টন না-ঘটলে জাতি এগোতে পারে না। অন্তত মেয়েদের প্রেক্ষিত থেকে বলতে গেলে বলতেই হয়, সৌদিতে এতদিন ঘোর আরব্য রজনীই বিরাজ করছিল। অন্তত নির্বাচনে মেয়েদের সমানাধিকারের প্রশ্নে সেই রজনীর প্রান্তে খানিক ভোর দেখা দিল মাত্র।
কিন্তু নারী-ক্ষমতায়নের আলোকিত মধ্যাহ্নে পৌঁছতে সৌদির এখনও ঢের দেরি। ভোটদানের অধিকার পেলেও মেয়েদের একা একা ভোটকেন্দ্রে যাওয়া এখনও সম্ভব হয়নি। ফলে, সে দেশের অনেক মহিলাই ভোটকেন্দ্রে পৌঁছতে পারেননি। এমনকী, মহিলা প্রার্থীদের প্রচার নিয়েও কড়াকড়ি ছিল। পুরুষ ভোটারের কাছে ভোট চাইতে যাওয়ার অধিকারও ছিল না মহিলাদের। ফলে, যে সব মহিলা প্রার্থী পুরভোটে জয়লাভ করেছেন, তাঁদের দায়িত্ব-কর্তব্য প্রচুর। সৌদির সমাজে মেয়েদের জন্য যে বন্ধন ও শৃঙ্খল হাঁ করে রয়েছে, তাকে বন্ধ করে সমাজে মেয়েদের ক্ষমতায়নের পরিসর আরও ব্যাপক করার দিকেই তাঁদের মনোনিবেশ করা উচিত হবে। না-হলে মরুভূমি অশেষই থাকবে !